मीनाक्षी 14 साल तक उसका इंतजार करती रही, लेकिन अरुण को कुछ और चाहिए, दोनों में दूरियां आने लगीं
अब मैं घबराने लगा। पहले जहां मैं 3 दिन में एक बार फोन करता था, अब एक दिन में कई बार उसे फोन करने लगा, लेकिन मीनाक्षी का फोन नहीं आना था और नहीं आया।
चौदह साल… चौदह साल हो गए, बीते सालों में कभी-कभी इन्हीं सर्दियों की रात में मैं यहां खड़ा उस बालकनी को ताकता रहता हूं। वो आएगी... कुछ देर के लिए ही सही यहीं चुप खड़ी रहेगी और मैं बस चकोर की तरह उसे देखता रहूंगा। मेरी कहानी भी चांद और चकोर की कहानी की तरह ही है। चांद को पता ही नहीं है कि कोई उसे निहार रहा है। जैसे मीनाक्षी नहीं जानती कि बाहर खड़ा अरुण उसे घंटों निहारता रहता है।
चौदह सालों में पलाश के इन्हीं पेड़ों के नीचे मैं आकर अक्सर खड़ा हो जाता हूं, मीनाक्षी को याद करता हूं। उसकी बातें कानों में गूंजती हैं। अब ये खिलता पलाश मुझे गुदगुदाता नहीं। इन फूलों को मैं मीनाक्षी के बालों में सजाता नहीं। सिर्फ यादें हैं जो पतझड़ के झोंकों की तरह आती हैं। मैं याद करता हूं मीनाक्षी की बातें, उसकी आंखों में तैरते सवाल जिनके जवाब मेरे पास तब नहीं थे, आज हैं पर मीनाक्षी नहीं है- उसने कहा था…. रिश्तों में दरार नहीं आनी चाहिए।
सब कुछ इन्हीं सर्दियों की रातों से ही तो शुरू हुआ था। जब मैं यहां खड़े होकर उसे देखते रहता था। एक सादगी भरी लड़की जिसका परिवार जीवनमूल्यों पर चलता था। आंगन में तुलसी का पेड़ जिसकी वह रोज सुबह पूजा करती और उसका पूरा दिन बस किताबों से बातें करते हुए बीत जाता था।
कॉलेज में हम एक ही क्लास में थे। मैं भी जीवनमूल्यों के आधार पर ही जीता था। बस यही कारण था जो हमें एक दूसरे के पास लाया। कॉलेज में हमारा ज्यादातर समय साथ गुजरता। मैं जिंदगी को लेकर जितना कैजुअल रहता, वह उतना ही संजीदा रहती।
मीनाक्षी मुझसे हमेशा कहती कि रिश्ते में यदि एक बार भरोसा टूट जाए तो दुबारा विश्वास करना बहुत मुश्किल हो जाता है। इसीलिए रिश्ते में कभी दरार मत आने देना। मैं उस समय उसकी बातों की गहराई को समझ नहीं पाया। मैं तो अपनी ही धुन में जिंदगी जिए जा रहा था।
कॉलेज के बाद मीनाक्षी तो नहीं बदली, लेकिन मैं बहुत महत्वाकांक्षी हो गया था। ये मेरी महत्वाकांक्षा ही थी जो मैं रिश्तों से ज्यादा पैसों से सुख को नापने लगा था।
मीनाक्षी अक्सर कहा करती, “पैसों के पीछे इतना भी मत भागना कि वापस लौटने का रास्ता ही न मिले।”
मैंने तब भी उसकी बातों को हवा में उड़ा दिया। मुझ पर आगे बढ़ने का जुनून जो सवार था। मेरी इसी दौड़ की वजह से हो मीनाक्षी मुझसे कहीं दूर छूट गई।
पहले जब हम दोनों ने एक ही कंपनी में नौकरी करना शुरू किया तो मेरा मन वहां नहीं लग रहा था। मैं ये सोचने लगा कि जितना समय मैं इस कंपनी को देता हूं, उतना टाइम यदि खुद के काम को दूंगा तो नतीजे कुछ और ही होंगे। मैं पैसों का पेड़ लगाने में कामयाब हो जाउंगा।
मैंने मीनाक्षी से इस बारे में बात की तो उसने मेरा साथ दिया। मेरे एक बार कहने पर वह अपनी जॉब छोड़ कर मेरे काम में मेरा साथ देने आ गई। मैंने खुद को अपने काम में बहुत बिजी कर लिया। मैं लगातार आगे बढ़ने की कोशिश में जुटा था। हम अभी अपना काम ठीक से जमा भी नहीं पाए थे कि मीनाक्षी के घर में उसकी शादी की बात चलने लगी।
मीनाक्षी मुझसे बोली, “अरुण, अभी एक छोटी सी नौकरी कर लो, जिससे मैं अपने घर में बता सकूं कि तुम मुझे अपने साथ रखने लायक अच्छा कमा लेते हो। हम शादी कर लेते हैं, उसके बाद तुम अपने सपने पूरे करना, मैं तुम्हारा पूरा साथ दूंगी।”
मैं शादी के लिए तैयार नहीं था। मैंने कहा, “मीनाक्षी मुझे सर्दियां पसंद नहीं। इस मौसम में बंध कर, दब कर रहना पड़ता है। पता नहीं लोगों को एक जगह आग के पास बैठ कर क्या मजा आता है। बस एक बार बैठ गए तो फिर उठने का मन नहीं करता। मैं फिलहाल इस तरह बंधकर नहीं रहना चाहता, न नौकरी में, न शादी के बंधन में। बस ये सर्दियां चली जाएं, फिर अपने भविष्य के बारे में सोचते हैं।”
मेरी बातें सुनकर मीनाक्षी उदास हो गई। उसने कहा, “तुम भूल रहे हो अरुण, सर्दियों के बाद पतझड़ का मौसम आता है।”
मैंने उसे खुश करने के लिए तुरंत कहा, “तो क्या हुआ, पतझड़ में पलाश भी खिला करते हैं।”
उसकी उदासी बढ़ती जा रही थी। उसने बुझे मन से कहा, “जो सबके साथ न खिल पाए वो कैसे अच्छा लगेगा। बहार तो सबके खिलने से आती है। ऐसा न हो कि जब सबके हिस्से में फूल आएं, तब तुम अकेले खड़े रहो।”
मैं उसकी बात समझ रहा था, फिर भी अपनी जिद पर अड़ा हुआ था।
थक-हारकर उसने कहा, “खैर, मैं तुम्हारे साथ हूं। अपने घरवालों से जहां तक हो सकेगा लड़ लूंगी। तुम जब भी तैयार हो, बता देना।”
मुझे भरोसा था कि मीनाक्षी हर हाल में हमेशा मेरे साथ रहेगी इसलिए मैंने खुद को अपने बिजनेस में बिजी कर दिया।
मीनाक्षी से अब कम ही मिलना हो पाता था। मैं मीनाक्षी को नजरअंदाज कर सिर्फ अपने बिजनेस पर ध्यान देने लगा। पहले तो मैं मीनाक्षी से शादी के बारे में सोचता भी था, लेकिन धीरे-धीरे मैंने इस बारे में सोचना ही छोड़ दिया।
कई दिनों बाद जब मैं मीनाक्षी से मिला तो उसने फिर शादी की बात निकली। मैंने फिर उसकी बात टाल दी।
लेकिन इस बार मीनाक्षी जिद पर अड़ गई। उसने कहा, “अब तुम्हें फैसला लेना ही होगा। घर वालों को अब मैं और नहीं रोक सकती।”
मैंने फिर वही अपना पुराना राग अलापते हुए कहा, “अभी नहीं, थोड़े दिन अपने घरवालों को और संभालो। अभी कुछ महीनों तक मेरी बैक टू बैक मीटिंग्स हैं। उसके बाद शादी कर लेंगे।” ऐसा नहीं है कि मैं उससे शादी नहीं करना चाहता था, लेकिन मैं शायद कमिटमेंट से बच रहा था। सच कहूं तो मुझे कहीं न कहीं ये भरोसा हो गया था कि मीनाक्षी मेरे बिना नहीं रह सकती। इसी भरोसे की वजह से मैं उसकी बातों को हल्के में ले रहा था और शादी को टाल रहा था।
लेकिन इस बार जब वह गई तो 3 महीने तक उसका कोई फोन नहीं आया। न ही उसने मेरे किसी फोन का जबाब दिया। अब मैं घबराने लगा। पहले जहां मैं 3 दिन में एक बार फोन करता था, अब एक दिन में कई बार उसे फोन करने लगा, लेकिन मीनाक्षी का फोन नहीं आना था और नहीं आया। मैं तो सफलता के घरौंदे बुन रहा था, लेकिन मेरे दिल का घरौंदा बिखर गया। लहर ने कब सब कुछ मिटा दिया मुझे पता भी नहीं चला।
जब बर्दाश्त नहीं हुआ तो मैं मीनाक्षी से मिलने गया। वह मुझसे तटस्थ भाव से मिली। मैंने जब उससे बात न करने की वजह पूछी, तो उसने कहा, “मैंने कहा था अरुण, रिश्ते में दरार नहीं आनी चाहिए़। अब दरार आ गई है और इसके जिम्मेदार तुम हो।”
बस ये आखिरी शब्द थे उसके। मेरी आगे की लाख बातों का जवाब उसने ‘ना’ में ही दिया। मैं मीनाक्षी से शादी के लिए मिन्नतें करता रहा और वह अपनी जिद पर अड़ी रही।
चौदह साल से हर महीने मैं इसी पलाश के पेड़ों के झुंड तले आकर मीनाक्षी की ‘हां’ का इंतजार करता हूं।
सही कहा था उसने, सर्दियों के बाद तो पतझड़ का ही मौसम आता है। क्या मैं पलाश हूं? मैं खिला भी अकेले और मुरझा भी अकेले रहा हूं।
- नटेश्वर कमलेश
E-इश्क के लिए अपनी कहानी इस आईडी पर भेजें: db.women@dbcorp.in
सब्जेक्ट लाइन में E-इश्क लिखना न भूलें
कृपया अप्रकाशित रचनाएं ही भेजें